PATVIRTINTA

VšĮ Šakių ligoninės Vyriausiojo gydytojo

2021 m. gruodžio 28 d. įsakymu Nr. V- 39

**VIEŠOSIOS ĮSTAIGOS ŠAKIŲ LIGONINĖS**

**ANTIKORUPCINIO ELGESIO KODEKSAS**

**I SKYRIUS**

**BENDROSIOS NUOSTATOS**

1. VšĮ Šakių ligoninės (toliau – Ligoninė) antikorupcinio elgesio kodeksas (toliau – Kodeksas) nustato Ligoninėje dirbančių darbuotojų (toliau – darbuotojai) elgesio standartus, kurių privalo laikytis kiekvienas Ligoninės darbuotojas, vykdydamas teisės aktuose nustatytas pareigas bei funkcijas, kad būtų stiprinamas įstaigos darbuotojų autoritetas, nepriklausomumas, užkertamas kelias atsirasti ir plisti korupcijai (taikoma nulinės tolerancijos korupcijai politika prekybos poveikiu ir kyšininkavimo, interesų konflikto, nepotizmo, dovanų, piktnaudžiavimo pareigomis, viešųjų pirkimų srityse), ugdoma atsakomybė už savo veiksmus. Kodeksas nustato ir Kodekso reikalavimų, principų laikymosi priežiūrą, kontrolę bei atsakomybę už jų pažeidimą.

2. Kodekso nuostatos ir normos taikomos ir yra privalomos visiems Ligoninės darbuotojams, tiek atliekantiems savo pareigas darbo metu, tiek veikiantiems ne darbo metu, kad būtų išvengta situacijų, kurios gali sukelti viešųjų ir privačių interesų konfliktą, ar veiklos, nesuderinamos su viešuoju interesu, kuria siekiama neteisėtos naudos sau ar savo artimiesiems, ar sudaromos sąlygos kitiems asmenims turėti naudos.

3. Kodeksas parengtas vadovaujantis Lietuvos Respublikos Konstitucija, Lietuvos Respublikos baudžiamuoju kodeksu, Lietuvos Respublikos vietos savivaldos, Lietuvos Respublikos viešųjų ir privačių interesų derinimo, Lietuvos Respublikos korupcijos prevencijos įstatymais bei atsižvelgiant į Ligoninėje deklaruojamas vertybes.

4. Šio Kodekso paskirtis:

4.1. ugdyti darbuotojų supratimą, kad jų elgesys turi būti pagrįstas Kodekso reikalavimais;

4.2. siekti, kad darbuotojas tarnautų visuomenei ir valstybei, atliktų pareigas nesavanaudiškais tikslais.

5. Kodekse vartojamos sąvokos:

5.1. artimi asmenys – asmens, dirbančio Ligoninėje, sutuoktinis, sugyventinis, partneris, kai partnerystė įregistruota įstatymų nustatyta tvarka, taip pat jų tėvai (įtėviai), vaikai (įvaikiai), broliai (įbroliai), seserys (įseserės), seneliai, vaikaičiai ir jų sutuoktiniai, sugyventiniai ar partneriai;

5.2. deklaruojantys asmenys – asmenys, kuriems Lietuvos Respublikos viešųjų ir privačių interesų derinimo įstatymo 2 straipsnio 5 dalyje ir 4 straipsnio 3 dalyje yra nustatyta prievolė pateikti privačių interesų deklaraciją.

5.3. dovana – bet kuris materialinę ir nematerialinę vertę turintis daiktas, paslauga, pramogos, kelionės, vaišės, paskatinimas ar kita nauda, veltui ar už labai mažą atlygį siūloma ar suteikiama asmeniui, dirbančiam Ligoninėje, kai tai yra ar gali būti susiję su tiesioginiu ar netiesioginiu poveikiu jo sprendimams, veiksmams ar neveikimui;

5.4. interesų konfliktas – situacija, kai asmuo, dirbantis Ligoninėje, atlikdamas tarnybines pareigas ar vykdydamas tarnybinį pavedimą, turi priimti ar dalyvauti priimant sprendimą arba įvykdyti pavedimą, kurie susiję ir su jo privačiais interesais;

5.5. kyšis – bet kokios turtinės ar kitokios asmeninės naudos sau ar kitam asmeniui (materialios ar nematerialios, turinčios ekonominę vertę rinkoje ar tokios vertės neturinčios) forma išreikštas neteisėtas ar nepagrįstas atlygis už pageidaujamą teisėtą ar neteisėtą veikimą arba neveikimą vykdant įgaliojimus;

5.6. privatūs interesai – asmens, dirbančio Ligoninėje (ar jam artimo asmens), suinteresuotumas asmenine turtine ar neturtine nauda, moralinė skola, moralinis įsipareigojimas ar kitas panašaus pobūdžio interesas, darbuotojui atliekant tarnybines pareigas;

5.7. viešieji interesai – visuomenės suinteresuotumas, kad asmuo, dirbantis Ligoninėje, visus sprendimus priimtų nešališkai ir teisingai.

**II SKYRIUS**

**REKOMENDACIJOS DĖL DEKLARUOJANČIŲ ASMENŲ PRIEVOLĖS NUSIŠALINTI**

6. Deklaruojančiam asmeniui draudžiama dalyvauti rengiant, svarstant ar priimant sprendimus arba kitaip juos paveikti ar bandyti paveikti, arba atlikti kitas tarnybines pareigas (toliau– atlikti tarnybines pareigas), jeigu atliekamos tarnybinės ar darbo pareigos yra susijusios su jo privačiais interesais.

7. Deklaruojantis asmuo privalo informuoti Viešosios įstaigos Šakių ligoninės (toliau – Ligoninės) vyriausiąjį gydytoją, asmenį, Ligoninėje atsakingą už viešųjų ir privačių interesų derinimo praktikos kontrolę ir stebėseną bei asmenis, kurie kartu atlieka tarnybines ar darbo pareigas, pareikšti apie nusišalinimą ir jokia forma nedalyvauti toliau atliekant tarnybines ar darbo pareigas.

8. Deklaruojantys asmenys turi tinkamai atlikti pareigą nusišalinti, todėl rekomenduojama:

8.1. papildyti deklaraciją nedelsiant atsiradus interesų konfliktą keliančioms deklaracijoje nenurodytoms aplinkybėms;

8.2. pranešti raštu Ligoninės vyriausiajam gydytojui prieš pradėdami interesų konfliktą sukeliančio sprendimo rengimo, svarstymo ar priėmimo procedūrą arba pačios procedūros metu apie interesų konfliktą, o žodžiu – kitiems sprendimo rengimo, svarstymo, priėmimo ar kito klausimo sprendimo procedūroje dalyvaujantiems asmenims;

8.3. nedalyvauti interesų konfliktą sukeliančio sprendimo rengimo, svarstymo ar priėmimo procedūrose (palikti patalpą, kurioje sprendžiamas privačių interesų konfliktą keliantis klausimas) ar atsijungti nuo nuotolinio pasitarimo šiuo klausimu;

8.4. įsitikinti, kad nusišalinimo faktas būtų tinkamai užfiksuotas dokumente, pavyzdžiui, posėdžio protokole.

8.5. užtikrinti, kad nusišalinusio ar nušalinto Ligoninės darbuotojo nusišalinimas ar nušalinimas būtų realus, kitaip tariant, kad toks asmuo po nu(si)šalinimo neturėtų jokių praktinių galimybių ateityje dalyvauti bet kokiose klausimo, kuris jam kelia interesų konfliktą, rengimo, svarstymo ar sprendimo priėmimo procedūrose, – nei tiesiogiai, nei netiesiogiai.

9. Esant abejonių dėl interesų konflikto požymių, prevencijos ir valdymo, privačių interesų deklaravimo tinkamumo ar kitų Viešųjų ir privačiųjų interesų derinimo įstatymo nuostatų praktinio taikymo, rekomenduojama konsultuotis su Vyriausiąja tarnybinės etikos komisija.

**III SKYRIUS**

**ELGESIO REIKALAVIMAI, KAI YRA SIŪLOMA AR DUODAMA DOVANA AR KYŠIS**

10 Asmeniui, dirbančiam Ligoninėje, draudžiama priimti dovanas ar paslaugas už jo vykdomas funkcijas. Darbuotojas privalo paaiškinti tokius daiktus siūlančiam asmeniui, kad jų priėmimas gali būti vertinamas kaip Lietuvos Respublikos viešųjų ir privačių interesų derinimo įstatymo ir Kodekso pažeidimas.

11. Asmuo, dirbantis Ligoninėje, gavęs pasiūlymą priimti dovaną ar kyšį, taip pat gavęs pasiūlymą paveikti kitą Ligoninėje dirbantį asmenį, kad šis veiktų arba neveiktų, privalo:

11.1. mandagiai, neįžeidžiamai ir suprantamai paaiškinti, kad priimti dovanas, kyšius, daryti neteisėtą poveikį draudžia Ligoninės ir kiti Lietuvos Respublikos teisės aktai, už tai numatyta drausminė arba baudžiamoji atsakomybė. Savo elgesiu parodyti interesantui, kad netoleruoja jokių neteisėtų atlygių ar veiksmų;

11.2. atsisakyti ir nepriimti kyšio ar dovanos;

11.3. įspėti interesantą, kad jo veiksmai gali būti vertinami kaip nusikalstami ir užtraukti baudžiamąją atsakomybę, nes apie siūlomą ar paliktą kyšį bus informuota policija ar Lietuvos Respublikos specialiųjų tyrimų tarnyba (toliau – STT);

11.4. interesantui neatsisakius savo ketinimų, jei yra galimybė, neleisti pasišalinti ir skubiai žodžiu ar telefonu informuoti tiesioginį vadovą arba už korupcijos prevenciją atsakingą Ligoninės darbuotoją.

12. Jei neteisėtas atlygis buvo pasiūlytas ar pažadėtas raštu, elektroniniu paštu, telefonu ar kitomis ryšio priemonėmis (socialinių tinklų paskyrose), asmuo, dirbantis Ligoninėje, privalo nedelsdamas imtis priemonių išsaugoti įrodymus, neištrinti elektroninio laiško, SMS pranešimų, padaryti monitoriaus nuotrauką su matomu tekstu, esant galimybei, su neteisėtą atlygį siūlančiu asmeniu daryti pokalbių garso įrašus. Apie tai informuoti tiesioginį vadovą arba už korupcijos prevenciją atsakingą Ligoninės darbuotoją.

13. Jei neteisėtas atlygis buvo atsiųstas anonimiškai, pašto siunta ar per kurjerį, asmuo, dirbantis Ligoninėje, privalo padaryti siuntos išpakavimo ir jos turinio nuotraukas.

14. Apie atsiųstą, paliktą, surastą neteisėtą atlygį (pinigus, dovanų čekius, alkoholį, maisto produktus, plataus vartojimo daiktus ir pan.) asmuo, dirbantis Ligoninėje, neatsižvelgdamas į tai, kiek laiko praėjo, nedelsdamas privalo žodžiu, telefonu ar elektroniniu būdu informuoti tiesioginį vadovą, už korupcijos prevenciją atsakingą Ligoninės darbuotoją. Taip pat privaloma elgtis Ligoninės patalpose aptikus (suradus) menkaverčių dovanų (pvz.: saldumynų, konditerijos gaminių, gėlių ir pan.) ar suvenyrų, produkcijos pavyzdžių ir pan.

15. Tiesioginis vadovas, už korupcijos prevenciją atsakingas Ligoninės darbuotojas ar Ligoninės vyriausiasis gydytojas, gavę iš asmens, dirbančio Ligoninėje informaciją apie tai, kad jam yra siūlomas arba duotas kyšis (taip pat atsiųstas, paliktas, surastas) arba siūloma paveikti kitą asmenį, dirbantį Ligoninėje, kad šis veiktų arba neveiktų, privalo:

15.1. telefonu informuoti policiją ar STT;

15.2. sudaryti darbuotojui galimybę iki atvykstant policijos ar STT pareigūnams laikinai neaptarnauti kitų interesantų, esant galimybei, parašyti trumpą paaiškinimą;

15.3. dėl aptiktų menkaverčių dovanų, suvenyrų, produkcijos pavyzdžių ir pan. priimti sprendimus vadovaujantis Vyriausiosios tarnybinės etikos komisijos rekomendacijomis.

16. Asmens, dirbančio Ligoninėje, tiesioginis vadovas, už korupcijos prevenciją atsakingas Ligoninės darbuotojas ar Ligoninės vyriausiasis gydytojas, gavę iš asmens, dirbančio Ligoninėje, informaciją apie tai, kad neteisėtas atlygis buvo pasiūlytas ar pažadėtas elektroniniu paštu, telefonu ar kitomis ryšio priemonėmis, apie tai telefonu ar raštu informuoja policiją ar STT.

17. Asmuo, dirbantis Ligoninėje, pastebėjęs bendradarbį iš trečiųjų asmenų priimantį neteisėtą atlygį, privalo nedelsiant perspėti jį ir paraginti elgtis etiškai, sąžiningai ir teisingai, o nenutraukus neteisėtų veiksmų, informuoti tiesioginį vadovą, Ligoninės vyriausiąjį gydytoją ir už korupcijos prevenciją atsakingą Ligoninės darbuotoją, o nesant tokios galimybės, informuoti policiją ar STT.

**IV SKYRIUS**

**ATSAKOMYBĖ UŽ KODEKSO REIKALAVIMŲ PAŽEIDIMUS**

18. Jeigu asmuo, dirbantis Ligoninėje, pažeidžia šio Kodekso reikalavimus, jam taikoma Lietuvos Respublikos įstatymuose numatyta tarnybinė, drausminė, administracinė ar baudžiamoji atsakomybė.

19. Gavęs informaciją žodžiu ar raštu ar pats nustatęs, kad asmuo, dirbantis Ligoninėje, galimai pažeidė šio Kodekso reikalavimus, tiesioginis vadovas ar Ligoninės vyriausiasis gydytojas inicijuoja tarnybinio nusižengimo ar darbo drausmės pažeidimo tyrimą.

20. Tarnybinių ar drausminių nusižengimų tyrimas atliekamas ir drausminės nuobaudos skiriamos vadovaujantis Lietuvos Respublikos darbo kodekso nustatyta tvarka.

**V SKYRIUS**

**BAIGIAMOSIOS NUOSTATOS**

21. Ligoninės darbuotojas privalo nevykdyti nurodymo, jei nurodymas verčia pažeisti įstatymus, kitus teisės aktus ar šį Kodeksą. Apie tai darbuotojas privalo informuoti įstaigos vadovą ir už korupcijos prevenciją Ligoninėje atsakingą asmenį.

22. Darbuotojui, pranešusiam apie korupcinio pobūdžio nusikalstamą veiką, užtikrinamas asmens duomenų konfidencialumas ar anonimiškumas įstatymų ir kitų teisės aktų nustatyta tvarka.

23. Tais atvejais, kai darbuotojo elgesio nereguliuoja šio Kodekso nuostatos, jis privalo laikytis kituose teisės aktuose nustatytų etikos reikalavimų ir visuotinai pripažintų dorovės normų.